钦定古今图书集成/明伦汇编/官常典/第115卷 > 隋
## 钦定古今图书集成/明伦汇编/官常典/第115卷 > 隋

### 文帝年以孔嗣哲袭封邹国公

按《隋书高祖本纪》不载。　按《阙里志》，“文帝时，嗣哲应
制登科，官至太子通事舍人，袭封邹国公。”

### 炀帝大业四年封孔子后为绍圣侯

按《隋书炀帝本纪》，大业四年冬十月丙午，诏曰：“先师
尼父，圣德在躬，诞发天纵之姿，宪章文武之道，命世
膺期，蕴兹素王。而颓山之叹，忽逾于千祀，盛德之美，
不存于百代。永惟懿范，宜有优崇。可立孔子后为绍
圣侯。有司求其苗裔，录以申上。”

按《阙里志》：“四年，改封孔嗣哲为绍圣侯，食邑千户，卒，
子德伦嗣。”

按：程敏政圣裔，考孔羡之后，传至二十五世懿，从晋
元帝南渡，居于会稽。懿子曰鲜，当元嘉八年有罪夺
爵，以隐之嗣，复以子不道失爵，以惠云嗣，又以重疾
失爵，以迈嗣后，亦以罪失爵。此南宗也。后魏孝文求
先圣之后，得二十七世孙乘，以为崇圣大夫，其子灵
珍，改封崇圣侯；三传入齐，改封恭圣侯；四传入周，进
封邹国公。五传入隋，改封绍圣侯，此北宗也。至于隋
亡，又并失传矣。以此观之，孔子之裔在晋宋六朝，又
分为南北二宗，而《阙里志》直以乘为鲜之子，未知孰
是？